4.  การวิจัยและพัฒนา

การวิจัยและพัฒนาเป็นส่วนหนึ่งของ Vision และเป้าหมายของเครือซิเมนต์ไทย (SCG)
ที่จะพัฒนาให้ SCG เป็นองค์กรชั้นนำของอาเซียน

บริษัทได้จัดตั้งบริษัทย่อยขึ้นเพื่อรองรับงานวิจัยและพัฒนาของ SCG คือ บริษัทเอสซีไอ วิจัย
และนวัตกรรม จำกัด ตั้งขึ้นเมื่อวันที่ 1 กรกฎาคม 2540 เป็นการแปรสภาพ
และรับโอนสิทธิประโยชน์การลงทุนจากศูนย์วิจัยและพัฒนา (กรุงเทพฯ) ของบริษัทปูนซิเมนต์ไทย
จำกัด (มหาชน) ซึ่งได้รับการส่งเสริมการลงทุนจากคณะกรรมการส่งเสริมการลงทุน เมื่อวันที่ 4
มกราคม 2534
โดยได้รับการจดทะเบียนเป็นบริษัทที่ดำเนินงานด้านวิจัยจากกระทรวงการคลังเมื่อวันที่ 4 กรกฎาคม
2540

ภารกิจหลัก ของบริษัทเอสซีไอ วิจัย และนวัตกรรม จำกัด ได้แก่

1.  สร้างผลิตภัณฑ์ใหม่ หรือสร้างมูลค่าเพิ่มในผลิตภัณฑ์ที่ประยุกต์ได้ในเชิงพาณิชย์

2.  ปรับปรุงคุณภาพผลิตภัณฑ์ให้ดียิ่งขึ้น

3.  ลดต้นทุนการผลิต โดยการสรรหาแหล่งวัตถุดิบทดแทน

4.  ให้บริการด้านเทคนิคแก่หน่วยธุรกิจ

งานที่มุ่งเน้นคือวิจัยและพัฒนาเกี่ยวกับผลิตภัณฑ์ปูนซีเมนต์ ทั้งปูนซีเมนต์ปอร์ตแลนด์ ปูนสำเร็จรูป
และปูนซีเมนต์พิเศษชนิดต่างๆ โดยทำการพัฒนาผลิตภัณฑ์ใหม่ ลดต้นทุนการผลิต
ปรับปรุงกระบวนการผลิต ลดมลภาวะในการผลิต นำวัตถุดิบใหม่มาใช้
และปรับปรุงคุณสมบัติผลิตภัณฑ์เดิมให้ดีขึ้น นอกจากนี้ ยังมีงานวิจัยและพัฒนาในการหาวัสดุใหม่ๆ
เพื่อมาใช้ในงานก่อสร้าง

นอกเหนือจากงานวิจัยและพัฒนาแล้ว บริษัทเอสซีไอ วิจัย และนวัตกรรม จำกัด
มีห้องปฏิบัติการด้านวิเคราะห์ ทดสอบ ทั้งด้านเคมี ฟิสิกส์ และทดสอบผลิตภัณฑ์
เพื่อรองรับงานบริการวิเคราะห์ทดสอบ
โดยที่ห้องปฏิบัติการทดสอบผลิตภัณฑ์ได้รับการรับรองตามมาตรฐานสากล มอ. 17025
(ISO/IEC17025) จากสำนักงานมาตรฐานผลิตภัณฑ์อุตสาหกรรม
ในเรื่องการวิเคราะห์ทดสอบเกี่ยวกับ ปอร์ตแลนด์ซีเมนต์ทุกชนิด และวัตถุดิบชนิดต่างๆ
ที่ใช้ในงานคอนกรีต รวมทั้งการทดสอบที่บ่งชี้ถึงคุณสมบัติด้านความคงทนถาวรของคอนกรีต

นอกจากนี้
ในแต่ละธุรกิจเองก็ได้มีการดำเนินการเกี่ยวกับการวิจัยและพัฒนาขึ้นเพื่อผลิตสินค้าและบริการที่มีคุณภาพ
ตรงตามความต้องการของลูกค้าให้มากที่สุด โดยมีการจัดตั้งหน่วยงานวิจัยและพัฒนาของแต่ละธุรกิจ
ได้แก่ หน่วยงานวางแผนวิจัยและเทคโนโลยี โพลีโอเลฟินส์ ของธุรกิจเคมีภัณฑ์
ศูนย์พัฒนาผลิตภัณฑ์และเทคโนโลยี ของธุรกิจกระดาษ สำนักงานนวัตกรรมและเทคโนโลยี
ของธุรกิจผลิตภัณฑ์ก่อสร้าง

ธุรกิจเคมีภัณฑ์ (SCG Chemicals)
นอกเหนือจากกิจกรรมลดต้นทุนการผลิตที่ทางธุรกิจได้ดำเนินการอย่างจริงจังและต่อเนื่องในปี 2549
ธุรกิจได้มีการปรับโครงสร้างการวิจัยและพัฒนาเพื่อเพิ่มศักยภาพการแข่งขัน
โดยมุ่งเน้นในการปรับปรุงพัฒนาผลิตภัณฑ์ให้มีคุณค่าสูงขึ้น
และการเพิ่มประสิทธิภาพของกระบวนการผลิตและกระบวนการสนับสนุน ดังนี้

1.  การปรับปรุงพัฒนาผลิตภัณฑ์ให้มีคุณค่าสูงขึ้น

  ธุรกิจได้จัดตั้งหน่วยงานวางแผนวิจัยและเทคโนโลยี โพลีโอเลฟินส์ (Research &
  Technology Planning – Polyolefins)
  ซึ่งได้ดำเนินการจัดทำแผนพัฒนาผลิตภัณฑ์ระยะยาว (Technology Roadmap)
  ของแต่ละกลุ่มผลิตภัณฑ์
  เพื่อให้การปรับปรุงคุณภาพสินค้าและพัฒนาสินค้าใหม่ออกสู่ตลาดมีความสอดคล้องกับความต้องการของผู้บริโภคทั้งภายในและภายนอกประเทศ
  ธุรกิจยังดำเนินการวิจัยและพัฒนากระบวนการผลิตเพื่อให้ได้ผลิตภัณฑ์ใหม่ที่มีคุณค่าและราคาสูงขึ้น
  (High Value-Added) โดยเน้นการวิจัยและพัฒนานวัตกรรมในผลิตภัณฑ์เคมีเฉพาะด้าน
  (Specialty Chemicals) เพื่อตอบสนองความต้องการของลูกค้า นอกจากนี้
  ธุรกิจได้มีการดำเนินการศึกษาวิเคราะห์และคาดการณ์แนวโน้มตลาดและเทคโนยีของอุตสาหกรรมที่เกี่ยวข้องกับผลิตภัณฑ์ของธุรกิจเพื่อหาแนวทางการสร้างตลาดใหม่ให้ผลิตภัณฑ์
  เช่น เม็ดพลาสติกสำหรับอุตสาหกรรมชิ้นส่วนรถยนต์ เครื่องใช้ไฟฟ้า บรรจุภัณฑ์หลากหลายรูปแบบ
  ท่อน้ำ และถังเก็บน้ำ ที่จะสามารถนำรายได้เข้าสู่ธุรกิจได้มากขึ้น

2.  การเพิ่มประสิทธิภาพของกระบวนการผลิตและกระบวนการสนับสนุน

  ธุรกิจมีนโยบายที่จะปรับปรุงกระบวนการผลิตอย่างต่อเนื่องเพื่อที่จะทำให้โรงงานมีประสิทธิภาพสูงสุดในการดำเนินการผลิต
  สามารถดำเนินการผลิตได้อย่างต่อเนื่องตามที่ได้วางแผนไว้ ตลอดจนมีความปลอดภัย
  และไม่มีผลกระทบต่อสิ่งแวดล้อม นอกจากนี้ ธุรกิจยังได้มีการนำเทคโนโลยีสารสนเทศ
  (Information Technology) มาพัฒนาและประยุกต์ใช้
  เพื่อสนับสนุนให้ทุกขั้นตอนการผลิตและการดำเนินงานเป็นไปด้วยความถูกต้องรวดเร็ว
  และมีประสิทธิภาพสูงสุดด้วยต้นทุนต่ำสุด

ทั้งนี้ธุรกิจได้ร่วมมือกับสถาบันวิจัยทั้งภาครัฐและเอกชน รวมถึงสถาบันการศึกษาต่างๆ
โดยมีวัตถุประสงค์หลักในการส่งเสริมและเชื่อมโยงการพัฒนานวัตกรรมของธุรกิจให้สอดคล้องกับแนวโน้มการเปลี่ยนแปลงของอุตสาหกรรมที่รวดเร็ว
เพื่อยกระดับความสามารถในการแข่งขันทางธุรกิจของบริษัท และบริษัทใน SCG อย่างยั่งยืน

ธุรกิจกระดาษ (SCG Paper) ได้จัดตั้งศูนย์พัฒนาผลิตภัณฑ์และเทคโนโลยีขึ้น
เพื่อดำเนินการวิจัยและพัฒนาผลิตภัณฑ์ในธุรกิจกระดาษของ SCG
ให้มีคุณภาพดีตรงตามความต้องการของลูกค้าและเพื่อสนับสนุนในการปรับปรุงกระบวนการผลิต
เพื่อลดต้นทุนการผลิตให้สามารถแข่งขันได้ในตลาดทั้งในประเทศและต่างประเทศ อีกทั้ง
ดำเนินการวิจัยและพัฒนาด้านวัตถุดิบและกรรมวิธีการผลิตสำหรับผลิตภัณฑ์ใหม่
เพื่อสร้างความได้เปรียบในการแข่งขันของกิจการและลดการพึ่งพาเทคโนโลยีจากต่างประเทศ

ทั้งนี้ เพื่อเป็นการเสริมสร้างความเข้มแข็งของธุรกิจในระยะยาว
ศูนย์พัฒนาผลิตภัณฑ์และเทคโนโลยีจึงได้จัดตั้งงานข้อมูลและฝึกอบรมทางเทคโนโลยีเพื่อบริหารองค์ความรู้
(Knowledge Management) ในองค์กร ทำให้เกิดการกระจาย แบ่งปันข้อมูล
และสร้างองค์ความรู้อย่างรวดเร็วทันกับการเปลี่ยนแปลงของตลาด
และจัดให้มีการฝึกอบรมหลักสูตรทางเทคโนโลยีเฉพาะในด้านเยื่อและกระดาษ
เพื่อเพิ่มศักยภาพให้แก่บุคลากรในองค์กร และสนับสนุนให้เกิดแนวคิดในการสร้างนวัตกรรม
(Innovation) ขององค์กรในอนาคต

ธุรกิจซิเมนต์ (SCG Cement) มีการวิจัยและพัฒนาผลิตภัณฑ์ปูนซีเมนต์ประเภทต่างๆ อย่างต่อเนื่อง
โดยเน้นที่คุณสมบัติการใช้งานที่หลากหลายและคุณภาพที่ได้มาตรฐานระดับสากล
เพื่อตอบสนองความต้องการของลูกค้าแต่ละกลุ่มโดยเฉพาะและเสริมสร้างความเป็นผู้นำด้านเทคโนโลยี
โดยในช่วงที่ผ่านมาธุรกิจได้เน้นแผนงานด้านการวิจัยและพัฒนาผลิตภัณฑ์รวมถึงแผนกลยุทธ์ทางการตลาดในการวางตลาดสินค้าปูนซีเมนต์ซึ่งเป็นนวัตกรรมใหม่ล่าสุด
ได้แก่ ปูนซีเมนต์ตราช้างสำหรับงานหล่อ ปูนซีเมนต์ตราช้างทนน้ำเค็มและดินเค็ม
ปูนฉาบขาวสำเร็จรูปตราเสือคู่ ปูนฉาบละเอียดขาวสำเร็จรูปตราเสือคู่
ปูนฉาบแต่งผิวบางขาวสำเร็จรูปตราเสือคู่ รวมไปถึงการวิจัยและพัฒนาคอนกรีตผสมเสร็จ ตราซีแพค
ให้มีคุณสมบัติพิเศษเหมาะสำหรับงานก่อสร้างเฉพาะอย่าง เช่น คอนกรีตผสมเสร็จซีแพคสูตรกันซึม
(CPAC Waterproof Concrete) สำหรับงานเทพื้นสระว่ายน้ำ
คอนกรีตผสมเสร็จซีแพคสูตรห้องเย็น (CPAC Freezing Room Concrete)
สำหรับงานเทพื้นโรงงานอาหารแช่แข็ง เป็นต้น

ธุรกิจผลิตภัณฑ์ก่อสร้าง (SCG Building Materials)
งานวิจัยและพัฒนามีส่วนสำคัญในการพัฒนาสินค้าใหม่ การเพิ่มคุณภาพสินค้าให้สูงกว่ามาตรฐานตลาด
และยังเป็นการช่วยลดต้นทุนการผลิตในระยะยาว ธุรกิจได้จัดตั้ง สำนักงานนวัตกรรมและเทคโนโลยี
เพื่อดำเนินการควบคุม ติดตาม รวมทั้งปรับปรุงกระบวนการ
และคุณภาพสินค้าให้สอดคล้องกับความต้องการของลูกค้าเสมอ ทั้งนี้
เพื่อรักษาขีดความสามารถในการแข่งขัน
โดยมีการลงทุนในการวิจัยทั้งในส่วนการปรับปรุงเทคโนโลยี
ผนวกกับการนำความรู้และประสบการณ์จากการผลิตมาปรับปรุงการดำเนินงานให้มีประสิทธิภาพเพิ่มมากขึ้น
ในปี 2549 ได้มีการออกสินค้าใหม่ซึ่งเป็นนวัตกรรมใหม่สู่ตลาด ได้แก่ กระเบื้องหลังคา Rustique
ลายไม้โดยมีร่องลายไม้ลึก และมีมิติบนแผ่นกระเบื้อง
ซึ่งได้รับรางวัลจากการประกวดผลงานนวัตกรรมแห่งชาติประจำปี 2549
ประเภทนวัตกรรมด้านเศรษฐกิจ จากผลงานที่ส่งเข้าประกวดทั้งสิ้น 242 รายการ
นอกจากนี้กระเบื้องหลังคา Rustique เป็นนวัตกรรมชิ้นแรกของโลกที่สามารถป้องกันการรั่วซึม
ของน้ำฝน และลดแรงดันอากาศเมื่อลมพัดผ่าน เพื่อให้ผู้บริโภคได้กระเบื้องหลังคาที่ทั้งสวยงาม
และใช้งานได้อย่างมีประสิทธิภาพสูงสุด

ธุรกิจยังได้ใช้กระบวนการ Strategic Product Innovation ของ Decision Process
International แห่งสหรัฐอเมริกาในการสร้างสรรค์นวัตกรรม
โดยจัดสัมมนาเชิงปฏิบัติการให้กับพนักงานที่เกี่ยวข้อง
เพื่อปรับปรุงวิธีการพัฒนาผลิตภัณฑ์ใหม่ให้สอดคล้องกับกระบวนการ Strategic Product
Innovation ส่งผลให้ธุรกิจสามารถสร้างนวัตกรรมด้านสินค้าและบริการที่สำคัญ ได้แก่

-   ผลิตและจำหน่ายกระเบื้องโมเสคที่มีกลิ่นหอมรุ่น Fiorina ได้เป็นรายแรกของโลก

-   จัดตั้ง Cementhai Roofing Center ศูนย์หลังคาครบวงจรแห่งแรกขึ้นในประเทศไทย

ธุรกิจจัดจำหน่าย (SCG Distribution) มีหน่วยงานพัฒนาธุรกิจและโครงการนำร่อง (Pilot Project) โดยนำความรู้ ข้อมูลด้านการตลาด และความต้องการของลูกค้ามาพัฒนากระบวนการให้บริการลูกค้าและการพัฒนาหาสินค้าใหม่ๆ ทั้งใน SCG และนอก SCG เช่น กระบวนการในการจัดส่งสินค้า การจัดเรียงสินค้า การแสดงสินค้า ตลอดจนปรับปรุงบริการหลังการขาย เป็นต้น ทั้งนี้ เพื่อช่วยให้คู่ค้ามีความสามารถในการขายสินค้าได้มากขึ้น และให้ลูกค้ามีความต้องการที่จะซื้อสินค้ามากขึ้น

ในระยะ 3 ปี ที่ผ่านมา SCG มีรายจ่ายเกี่ยวกับการวิจัยและพัฒนา ดังนี้

+---------------------------+-------------+-------------+-------------+
| ปี พ.ศ.                    | 2547        | 2548        | 2549        |
+---------------------------+-------------+-------------+-------------+
| จำนวนเงิน (ล้านบาท)         | 321         | 426         | 447         |
+---------------------------+-------------+-------------+-------------+